## Emergències i Interior publica els resultats de la prova per a obtindre el certificat del personal del servici d’admissió a espectacles i establiments públics

*** El llistat s’ha publicat en el *Diari Oficial de la Generalitat Valenciana*
* El servici d’admissió és obligatori en discoteques i en sales de ball, així com en *pubs* i karaokes d’aforament superior a 200 persones i en espectacles que superen les 500 persones d’aforament**

La Conselleria d’Emergències i Interior ha publicat, este dijous, en el *Diari Oficial de la Generalitat Valenciana* (DOGV), els resultats de la prova avaluadora per a l’obtenció del certificat del personal del servici específic d’admissió a espectacles i establiments públics.

Es publica així la llista de persones aspirants que han obtingut la qualificació d’aptes o no aptes en l’examen del passat 13 de febrer i que pot consultar-se en el [DOGV](https://dogv.gva.es/va/resultat-dogv?signatura=2025/5761).

El dret d’admissió està regulat en la Llei de la Generalitat 14/2010, d’espectacles públics, activitats recreatives i establiments públics, així com en el reglament que la desplega, a on s’establixen les previsions normatives vigents referides a la reserva, el dret i el servici d’admissió.

El servici específic d’admissió és obligatori en discoteques, sales de ball i sales de festes, així com en *pubs* i karaokes d’aforament superior a 200 persones. A més, també han de comptar amb este servici, entre d’altres, els espectacles i les activitats extraordinàries amb increment de risc i els que, en tot cas, superen les 500 persones d’aforament.

Així mateix, esta normativa preveu els requisits de les persones aspirants a este servici. Entre estos, s’exigix la majoria d’edat, la nacionalitat espanyola o europea o la possessió de permís de residència i treball, l’absència d’antecedents penals i la necessitat de tindre, com a mínim, el títol de graduat en Educació Secundària Obligatòria o Formació Professional de grau mitjà o titulacions equivalents a efectes acadèmics o laborals.

L’examen va constar d’una prova psicotècnica i d’una prova teòrica de coneixements sobre matèries jurídiques.

La sol·licitud del certificat individual d’acreditació (carnet) del servici específic d’admissió pot tramitar-se de manera telemàtica en la [pàgina web de la Generalitat](https://www.gva.es/va/inicio/procedimientos?id_proc=G97766).

Fecha: 13/03/2025